आज स्वाधीनता की अवधारणा उन दिनों की धारणा से भिन्न है जब ज्ञान और बुद्धि स्वाधीनता की राहें दिखाते थे। अब ज्ञान की जगह टेक्नोलॉजी है और बुद्धि की जगह वस्तुएँ हैं। स्वाधीनता का अर्थ एक समय राष्ट्रीय स्वाधीनता था जो उपनिवेशित देशों का अपना विशिष्ट अनुभव था। स्वाधीनता की चिंताएँ कुछ खास राष्ट्रीय मूल्यों, जैसे बौद्धिक स्वतंत्रता, सत्याग्रह, आत्मसम्मान, सहिष्णुता, समानता, धर्मनिरपेक्षता, सदाचार, स्वार्थपरता का त्याग, अंहिसा, विश्व शांति आदि से जुड़ी थीं। एक दिन आधी रात को ‘नियति से मुठभेड़’ करते हुए स्वाधीनता इस वादे के साथ आई थी कि हजारों आँखों से आँसू पोंछना है, पर अब इस वादे को पिछवाड़े फेंक कर लक्ष्य होता गया है आँखों में धूल झोंकना--- यह धूल अब रंगीन है।